b'\n_START_ARTICLE_\nIp Man\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIp syntyi Ip Oi-dorille ja Ng Shuille nelilapsiseen perheeseen. H\xc3\xa4n kasvoi varakkaan perheens\xc3\xa4 kanssa Foshanissa, Guangdongissa ja sai perinteisen kiinalaisen koulutuksen._NEWLINE_Ip alkoi harjoitella Wing Tsungia 13-vuotiaana Chan Wah-shunin opastuksella. Ip oli samalla Chanin viimeinen oppilas. Chan oli tuolloin 70-vuotias eik\xc3\xa4 voinut en\xc3\xa4\xc3\xa4 ik\xc3\xa4ns\xc3\xa4 puolesta opettaa. Chanin kuoltua kolme vuotta my\xc3\xb6hemmin h\xc3\xa4nen toiseksi vanhin oppilaansa Ng Chung-sok opetti Ipille suurimman osan pojan taidoista ja tekniikoista._NEWLINE_15-vuotiaana Ip muutti Hongkongiin sukulaisensa Leung Fut-tingin avustuksella. Vuotta my\xc3\xb6hemmin Ip opiskeli St. Stephen\xe2\x80\x99s Collegessa, joka oli tarkoitettu rikkaille perheille ja ulkomaalaisille, jotka asuivat Hongkongissa. Opiskelunsa aikana h\xc3\xa4n n\xc3\xa4ki ulkomaalaisen poliisin hakkaavan naista ja puuttui v\xc3\xa4liin. Poliisi oli aikeissa hy\xc3\xb6k\xc3\xa4t\xc3\xa4 Ipin kimppuun, mutta h\xc3\xa4n onnistui ly\xc3\xb6m\xc3\xa4\xc3\xa4n poliisin maihin ja pakeni kouluunsa. My\xc3\xb6hemmin er\xc3\xa4s Ipin luokkalainen kertoi tapahtuneesta vanhemmalle miehelle, joka asui samassa kerrostalossa. Mies tapasi Ipin ja kysyi, mit\xc3\xa4 kamppailua h\xc3\xa4n harrasti. Ip kertoi, ettei h\xc3\xa4n ole taidoiltaan kovin \xe2\x80\x9dhyv\xc3\xa4\xe2\x80\x9d. Mies haastoi Ipin tappeluun ja voitti my\xc3\xb6s pojan. Mies kertoi Ipille olevan Leung Bik, Chanin opettajan Leung Janin poika. Tappelun j\xc3\xa4lkeen Ip jatkoi harjoitteluaan Leung Bikin oppilaana._NEWLINE_My\xc3\xb6hemmin 24-vuotiaana Ip palasi takaisin Foshaniin, jossa h\xc3\xa4n ryhtyi poliisiksi. Samalla h\xc3\xa4n ryhtyi opettamaan Wing Tsungia ty\xc3\xb6kavereilleen, yst\xc3\xa4villeen ja sukulaisilleen, mutta ei yll\xc3\xa4pit\xc3\xa4nyt virallista Wing Tsung\xc2\xa0-koulua. Toisen Kiinan\xe2\x80\x93Japanin sodan syttyess\xc3\xa4 Ip muutti oppilaansa Kwok Fun luokse sodan ajaksi. Sodan loputtua vuonna 1945 Ip palasi takaisin Foshaniin, jossa h\xc3\xa4n jatkoi poliisin ammattiaan._NEWLINE_Vuonna 1949 Ip muutti Hongkongiin, kun Kiinan kommunistinen puolue perusti nykyisen Kiinan Manner-Kiinan alueelle 1. lokakuuta 1949. Ipin tiedet\xc3\xa4\xc3\xa4n olleen riippuvainen oopiumista ja muutettuaan Hongkongiin h\xc3\xa4n sai ostettua sit\xc3\xa4 pimeilt\xc3\xa4 markkinoilta. Oopiumi oli eritt\xc3\xa4in kallista tuolloin ja Ipin t\xc3\xa4ytyi saada tasaisesti tuloja voidakseen polttaa oopiumia ja el\xc3\xa4tt\xc3\xa4\xc3\xa4 Foshanissa asuvaa perhett\xc3\xa4\xc3\xa4n. H\xc3\xa4n p\xc3\xa4\xc3\xa4tti avata Wing Tsung\xc2\xa0-koulun ja opettaa ihmisi\xc3\xa4. Liiketoiminta oli aluksi heikkoa, kun oppilaat tyypillisesti harjoittelivat vain pari kuukautta. Ip muutti koulunsa tiloja kaksi kertaa Hongkongissa, aluksi Sham Shui Pon ja my\xc3\xb6hemmin Yau Ma Tein alueelle. Osa h\xc3\xa4nen oppilaistaan oli tullut p\xc3\xa4teviksi opettamaan Wing Tsungia omissa harjoitussaleissaan. My\xc3\xb6hemmin vuonna 1967 Ip ja muutamat h\xc3\xa4nen oppilaansa perustivat Hongkong Wing Tsung\xc2\xa0-urheiluyhdistyksen._NEWLINE_Ip Man kuoli 2. joulukuuta 1972 keuhkosy\xc3\xb6p\xc3\xa4\xc3\xa4n ollessaan 79-vuotias._NEWLINE_Kuolemansa j\xc3\xa4lkeen Foshaniin perustettiin h\xc3\xa4nen kunniaksi museo Ip Man Tong.\n_START_SECTION_\nIp Man populaarikulttuurissa\n_START_PARAGRAPH_\nIp Man alkoi esiintyi televisiossa 2000-luvulla, kun The Legend of Bruce Lee\xc2\xa0-televisiosarjassa h\xc3\xa4nt\xc3\xa4 n\xc3\xa4ytteli Yu Cheng Hui._NEWLINE_Sit\xc3\xa4 ennen vuonna 1998 Ip Manista oli jo suunnitteilla elokuva, mutta varsinainen toteutus tapahtui kymmenen vuotta my\xc3\xb6hemmin. Joulukuussa 2008 sai ensi-iltansa Ip Man\xc2\xa0-niminen elokuva, joka perustui l\xc3\xb6yh\xc3\xa4sti Ip Manin el\xc3\xa4m\xc3\xa4\xc3\xa4n toisen Kiinan\xe2\x80\x93Japanin sodan aikana. My\xc3\xb6s Ipin vanhin poika Ip Chun esitettiin elokuvassa. Kaksi vuotta my\xc3\xb6hemmin elokuvasta tuotettiin jatko-osa Ip Man 2, joka keskittyi Ip Manin el\xc3\xa4m\xc3\xa4\xc3\xa4n Hongkongissa. Vuonna 2015 ilmestyi kolmas elokuva Ip Man 3. Wing Tsung\xc2\xa0-mestaria esitti Donnie Yen._NEWLINE_Kes\xc3\xa4ll\xc3\xa4 2010 Ip Manista esitettiin erillinen elokuva The Legend is Born \xe2\x80\x93 Ip Man, jossa p\xc3\xa4\xc3\xa4osaa esitt\xc3\xa4\xc3\xa4 Dennis To. Elokuva keskittyi Ip Manin varhaiseen el\xc3\xa4m\xc3\xa4\xc3\xa4n, kun h\xc3\xa4n opettelee Wing Tsungia.'